A Bizottság határozata

(1995. március 20.)

a halászhajók jellemzőinek meghatározásáról szóló 2930/86/EGK tanácsi rendelet mellékletének végrehajtásáról

(95/84/EK)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a 3259/94/EK rendelettel [1] módosított, a halászhajók jellemzőinek meghatározásáról szóló, 1986. szeptember 22-i 2930/86/EGK tanácsi rendeletre [2] és különösen annak 4. cikkére és a mellékletére,

mivel a flottáik köbözésére vonatkozó eljárásokkal és módszerekkel kapcsolatban helyénvaló figyelembe venni a tagállamok eltérő helyzetét;

mivel a 24 méternél rövidebb kis halászhajók újraköbözésének biztosítása céljából a Tanács által megállapított új határidőket figyelembe kell venni az újraköbözéssel kapcsolatos képletek és eljárások fokozatos és kiegyensúlyozott bevezetése érdekében; mivel ezért helyénvaló, hogy az eljárások fokozatos megvalósulásának biztosítása érdekében éves közbenső célkitűzéseket határozzanak meg;

mivel az időközben a bizottsági határozatokban [3] megállapított 1993–1996-os időszakra vonatkozó többéves orientációs programok félidős értékelésére meghatározott határidő előtt fel kell becsülni a rendelkezésre álló közösségi flotta bruttó űrtartalmát;

mivel az 1993-tól 1996-ig tartó többéves orientációs programok hatékony végrehajtásának érdekében elengedhetetlen a köbözés egységeinek tagállami szintű racionalizálása és közösségi összehangolása, miközben a célkitűzések teljesítésének ellenőrzése érdekében biztosítani kell a feltételek átláthatóságát;

mivel az e határozatban előírt intézkedések összhangban vannak a Halászati és Akvakultúraágazati Irányítóbizottság véleményével,

ELFOGADTA EZT A HATÁROZATOT:

1. cikk

A 2930/86/EGK rendelet I. mellékletében meghatározott a1, a2 és a3 függvények értékeit az e határozat I. mellékletének táblázataival összhangban állapítják meg.

2. cikk

A tagállamok 1995. március 15-e előtt a többéves orientációs programjaik szerinti ütemezésben eljuttatják a Bizottságnak a halászhajóik jegyzékét, valamint a nemzetközi vizeken nem hajózó, 24 méternél nagyobb függélyek közötti hosszúsággal rendelkező hajók mért bruttó űrtartalmát, a 24 méternél kisebb függélyek közötti hosszúsággal rendelkező hajók esetében pedig azok becsült bruttó űrtartalmát.

3. cikk

Az 1969-es londoni egyezmény paramétereinek összeállítását és azoknak olyan 15 méternél kisebb teljes hosszúságú hajókra történő alkalmazását, amelyekkel kapcsolatban nem állnak rendelkezésre a Bi és Ti paraméterek, a 2. mellékletben meghatározott ütemezés szerint fokozatosan hajtják végre.

A 15 méter teljes hosszúság és a 24 méter függélyek közötti hosszúság közötti méretű hajóknak a londoni egyezmény rendelkezéseinek megfelelő tényleges újraköbözését a 3. mellékletben meghatározott ütemezés szerint fokozatosan hajtják végre.

Ebből a célból a tagállamok a hajók kora vagy egyéb jellemző paraméterei alapján halászhajójegyzéket állíthatnak össze annak érdekében, hogy a határidők tarthatóak legyenek.

4. cikk

A 109/94/EK bizottsági rendelet [4] 3., 8. és 9. cikkével összhangban tájékoztatják a Bizottságot 2. és 3. cikk szerinti halászhajójegyzékről és az ahhoz mellékelt, a bruttó űrtartalomra vonatkozó adatokról. A jegyzékek tartalmazzák a hajók nemzeti azonosító számát is.

Amennyiben az újraköbözés időszaka alatt módosítják a hajók szerkezeti jellemzőit, s ez a módosítás a londoni egyezmény alkalmazásában a bruttó űrtartalom változásához vezet, akkor az érintett tagállam tájékoztatja erről a Bizottságot, s megadja az űrtartalom módosítás előtti és utáni értékeit.

A 15 méternél rövidebb teljes hosszúságú hajók esetében ezeket az űrtartalomértékeket a 3259/94/EK tanácsi rendeletben és ennek a határozatnak az I. mellékletében meghatározott képletek felhasználásával számítják ki. A 15 méter vagy annál nagyobb teljes hosszúságú hajók esetében ezeket az űrtartalomértékeket a londoni egyezmény rendelkezéseinek megfelelően számítják ki.

5. cikk

Ennek a határozatnak a tagállamok a címzettjei.

Kelt Brüsszelben, 1995. március 20-án.

a Bizottság részéről

Emma Bonino

a Bizottság tagja

[1] HL L 339., 1994.12.29., 11. o.

[2] HL L 274., 1986.9.25., 1. o.

[3] HL L 401., 1992.12.31., 3. o.

[4] HL L 19., 1994.1.22., 5. o.

--------------------------------------------------

I. MELLÉKLET

AZ a1, a2 ÉS a3 FÜGGVÉNYEK ÉRTÉKEI

1. A 15 méternél rövidebb teljes hosszúságú új hajók és a 15 méternél rövidebb teljes hosszúságú meglévő hajók, amelyekkel kapcsolatban rendelkezésre állnak a londoni egyezmény paraméterei

a1 = 0,5194 + 0,0145 Loa, de nem lehet kevesebb mint 0,60

ahol Loa a 2930/86/EGK rendelet 2. cikkében meghatározott teljes hossz.

2. A 15 méternél rövidebb teljes hosszúságú meglévő hajók, amelyekkel kapcsolatban nem állnak rendelkezésre a londoni egyezmény paraméterei

a2 = 0,4974 + 0,0255 Loa, de nem lehet kevesebb mint 0,60

Spanyolország, Görögország és Olaszország tekintetében, amelyek nem rendelkeznek azokkal az oslói egyezményben előírt paraméterekkel, amelyek szükségesek ahhoz, hogy a 3259/94/EK tanácsi rendeletben megadott képlet a2 függvényének alkalmazásával felbecsüljék a bruttó űrtartalmat, a következő rendelkezéseket kell alkalmazni:

- Spanyolország:

Az oslói egyezményben megadott paramétereket a jelenleg rendelkezésre álló nemzeti paraméterek alapján becsülik fel,

- Görögország, Olaszország:

Görögország és Olaszország a jelenleg rendelkezésre álló nemzeti paraméterek alapján dolgozza ki a bruttó űrtartalom becslésére szolgáló képleteket.

Spanyolország, Olaszország és Görögország fokozatosan kicseréli az így kapott becsléseket az a1 függvény alkalmazásával kiszámított űrtartalomértékekre, ami a 2. mellékletben a londoni egyezmény paramétereinek e hajókategóriák tekintetében történő alkalmazására meghatározott ütemezés szerint történik.

3. A 15 méter teljes hosszúság és 24 méter függélyek közötti hosszúság közötti méretű meglévő hajók

a3 = 0,3097 Bi/Ti + Loa (Y – 1900)/2767 – C, de legalább 0,65, illetve legfeljebb 1,45

ahol Y a gyártási év, amely nem lehet 1950 előtti, B1 és T1 pedig a hajótest szélessége és oldalmagassága az oslói egyezmény meghatározása szerint. A C korrekciós tényezőhöz a következő értékek rendelhetők:

– Belgium | 0,35, |

– Németország | 0,34, |

– Franciaország (Atlanti-óceán) | 0,19, |

– Hollandia | 0,27, |

– Egyesült Királyság | 0,21, |

– Írország | 0,21, |

– Dánia | 0,10, |

– Franciaország (Földközi-tenger) | 0,46, |

– Görögország | 0,63, |

– Portugália | 0,46, |

– Spanyolország | 0,36. |

Spanyolország és Olaszország tekintetében, amelyek nem rendelkeznek azokkal az oslói egyezményben előírt paraméterekkel, amelyek szükségesek ahhoz, hogy a 3259/94/EK tanácsi rendeletben megadott képlet a3 függvényének alkalmazásával felbecsüljék a bruttó űrtartalmat, a következő rendelkezéseket kell alkalmazni:

- Spanyolország:

Az oslói egyezményben megadott paramétereket a jelenleg rendelkezésre álló nemzeti paraméterek alapján becsülik fel,

- Olaszország:

Olaszország a jelenleg rendelkezésre álló nemzeti paraméterek alapján dolgozza ki a bruttó űrtartalom becslésére szolgáló képleteket.

A 2. és 3. pontban ismertetett, Spanyolország, Görögország és Olaszország által kidolgozott becslések és képletek alkalmazásához a Bizottság jóváhagyása szükséges, ellenőrzés céljából pedig a többi tagállam rendelkezésére bocsátják őket.

4. Mentességek

Az érintett tagállam hatóságai határozzák meg azoknak a hajóknak a bruttó űrtartalmát, amelyeknek geometriai vagy szerkezeti tulajdonságai miatt ésszerűtlenné vagy kivitelezhetetlenné válik ezeknek a képleteknek az alkalmazása (katamaránok, trimaránok és egyéb újszerű kialakítású hajók). Amennyiben az űrtartalmat így határozzák meg, a nemzeti hatóságok részletesen tájékoztatják a Bizottságot az e célból használt módszerekről. Ezeket az adatokat vizsgálat céljából a többi tagállam rendelkezésére bocsátják.

--------------------------------------------------

II. MELLÉKLET

A LONDONI EGYEZMÉNY PARAMÉTEREINEK ALKALMAZÁSI PROGRAMJA AZ OLYAN, 0-15 MÉTER TELJES HOSSZÚSÁGÚ KIS HAJÓK TEKINTETÉBEN, AMELYEKKEL KAPCSOLATBAN NEM ÁLL RENDELKEZÉSRE A Bi ÉS Ti PARAMÉTER

Az e határozat elfogadását követő két hónapon belül tájékoztatják a Bizottságot az újraköbözendő hajók számáról (n).

Az e mellékletben érintett hajók tekintetében a londoni egyezmény paramétereinek alkalmazása a következő ütemezés szerint történik:

- 1995. december 31-ig legalább az n 25 %-a,

- 1996. december 31-ig legalább az n 50 %-a,

- 1997. december 31-ig legalább az n 75 %-a,

- 1998. december 31-ig az n 100 %-a.

--------------------------------------------------

III. MELLÉKLET

A 15 MÉTER TELJES HOSSZÚSÁG ÉS 24 MÉTER FÜGGÉLYEK KÖZÖTTI HOSSZÚSÁG KÖZÖTTI MÉRETŰ HAJÓK ÚJRAKÖBÖZÉSI PROGRAMJA

Az e határozat elfogadását követő két hónapon belül tájékoztatják a Bizottságot az újraköbözendő hajók számáról (N).

Az e mellékletben érintett hajók tényleges újraköbözése a következő ütemezés szerint történik:

- 1997. december 31-ig legalább az N 33 %-a,

- 1999. december 31-ig legalább az N 55 %-a,

- 2001. december 31-ig legalább az N 77 %-a,

- 2003. december 31-ig az N 100 %-a.

--------------------------------------------------